Naš cilj je učešće u grupnoj fazi Lige Evrope, odlučno poručuje Dragoslav Vuković, glavni finansijer novosadske Vojvodine.

M. Topalović Bez dlake na jeziku: Dragoslav Vuković

- Predstoji težak i nepredvidiv put, ali ko se ne nada ne može ni da očekuje da će se nešto pozitivno dogoditi - kaže Vuković na početku intervjua za "Vesti".

Vojvodina je, uz Partizan, poslednjih godina naš najbolji predstavnik u Evropi. Nekoliko spektakularnih utakmica i pobeda daju nadu. Podignut je rejting kluba i cena igrača.

3. mesto je prošle sezone osvojila Vojvodina u Superligi

- Ne znam koliko sam dobar sagovornik po pitanju Partizana, Zvezde i Vojvodine, s obzirom na to da sam možda i subjektivan, ali sam od onih po kojima je Vojvodina najbolji klub u Srbiji! Bez obzira na mesto večitih rivala, jer oni imaju posebne uslove i poseban tretman. Kako u Superligi tako i u državi. Vojvodina je klub koji se bori za razliku u ceni i kvalitetu. Smatram da smo najbolji klub i stojim iza toga.

FSS nije bio na nivou

Kakav je bio protekli šampionat?

- Imali smo turbulentno prvenstvo, puno nesuglasica. I ponoviću, smatram da je FS Srbije malo okasnio i da nije bio na nivou zadatka. Imao je veliku šansu da preuzme odgovornost i kazni Partizan i Zvezdu sa 20 bodova! Mislim da bi njima to lakše palo i da je Vojvodina ta koja je trebala da se okiti šampionskom titulom. Najpoštenije smo igrali, mada neću reći da je liga bila nepoštena jer za to trebaju dokazi i argumenti. Vojvodina je, iz mog ugla, moralni pobednik. Bili smo treći, ali po nama smo prvi zbog svega što se došavalo. Savez je definitivno morao da pokaže da je on vrhovni komandant. Da u Superligi to nisu dva najveća kluba iz Beograda. Čak ni Nišlije, Radnik ili bilo ko drugi, već isključivo FS Srbije. On treba da određuje pravila po kojima će igrati i ponašati se klubovi. Jer ako on ostane pasivan svi ćemo početi da uvodimo svoja pravila. Valjaćemo se u blatu iz koga niko neće izaći.

Poreklo Vukovića - Moje porodično stablo potiče od Vlatka Vukovića, koji je na Boju na Kosovu predvodio levo krilo srpske vojske. Krenuli smo iz Stare Hercegovine i menjali staništa. Preko severa Crne Gore i posle ustanka naselili smo Manjaču kod Banjaluke. Tu su naši najdublji koreni. Posle se išlo dalje. Predsednik Vojvodine i bivši as Dušan Mijić je sa tog podneblja, čak smo komšije.

Fudbal nije sport

U čemu je poenta?

- Fudbalski karavan bi morao puno toga da promeni iz nekoliko razloga. Svi znamo da je fudbal biznis. On nije sport. Sport su svi ostali, osim donekle košarke: atletika, odbojka, rukomet, karate... U svetu ljudi kroz fudbal obrću milijarde. A mi se motamo i morališemo da li je starija kokoška ili jaje, da li je bolja Zvezda ili Partizan, što suštinski uopšte nije bitno. Bitno je da u Ligi Evrope imamo predstavnike, po mogućstvu i Ligi šampiona, i da to budu lokomotive koje će istinski povući fudbalski kvalitet u Srbiji i podići ga na viši nivo. A ne da po svaku cenu u centru pažnje moraju da budu klubovi sa Topčiderskog brda. Ne moraju. Nema veze ko će biti, bitno je da neko prođe u Evropi i polako otvori vrata, a mi ćemo doći u situaciji da u ligi imamo fudbalere vredne po desetak miliona evra! A ne da jedan fudbaler iz ozbiljne lige vredi više nego svi naši zajedno. Nisu ni oni tamo vanzemaljci. Čak su u našem okruženju. Izgleda da je problem u nama i neko definitivno mora da udari šakom o sto, a to je FS Srbije. Ljudi koji tamo rade, slobodno mogu da kažem i predsednik Slaviša Kokeza, koji je uzeo palicu u svoje ruke, a niko ga nije terao, mora da pokaže da je on taj. Nema Zvezda, Vojvodina, Partizan! Postoji liga koja treba da ima 16 ravnopravnih klubova koji imaju kvalitet i kraj. Oni treba da proizvedu kvalitetnog fudbalera koji može da se suprotstavi najboljima, a mi krećemo od četvrtog kola kvalifikacija! To znači da nas niko i nigde ne vidi, a to što mislimo da je fudbal, uopšte nije to.

Poređenje sa Evropom?

- Fudbal u Srbiji i evropski nisu isti sportovi. Tamo je žestoka selekcija igrača. Kod nas imate situaciju da čim neki klinac dva puta šutne loptu kako treba, već su ga pokupili. Ostali smo bez onoga što je najvrednije. Ostajemo da se borimo u našem mulju tako da je vreme da neko iz FSS-a kaže: Dosta smo se igrali, sad je vreme da počnemo da radimo ovaj posao onako kako treba, odnosno pravila nalažu.



Kumovska veza sa Australijom Vojvodina ima u planu da se proširi čak do Australije. Za sve su krive Vukovićeve kumovske veze.

- Radimo na tome i na dobrom smo putu da postavimo osnove saradnje sa srpskom zajednicom. Cilj je da se sva naša najtalentovanija deca, sa tog podneblja, sjedine u neku vrstu akademije i napreduju pod stručnim nadzorom. Ništa ne obećavamo jer se ljudi vezuju za reč.

Srpski voz promašio cilj

Ponovo je promenjen sistem takmičenja?

- Mi stalno to radimo, a on je u ozbiljnim zemljama jasan. Non-stop tražimo rupu u saksiji. Nije bitan format, ali ga treba utvrditi i mora da traje. Mi ga menjamo svake druge godine?! Zašto to radimo? Imamo 16 klubova i zagovornik sam da šest ekipa treba da ispadne! Onda bismo došli u situaciju da se u poslednjem kolu bukvalno svi bore jer bi bila mala linija između kvalifikacija za Evropu i selidbe u niži rang. Delili smo bodove, pa se, tako smo čuli, utakmice nameštaju jer uvek ima bezbrižnih i nezainteresovanih klubova. Sudije izbijaju u prvi plan, nagađa se ko je i koliko kriv, a u stvari svi ispaštamo. Treba loše vagone otkačiti, naći dobru lokomotivu koja će celu kompoziciju odvući u Evropu - kaže Vuković.

Od fudbalera do atletičara Otkud kod vas tolika ljubav?

- Postoji ljubav prema sportu od malih nogu. Odigrao sam 700-800 utakmica u nižim rangovima u Veterniku i Futogu, a onda sam se obreo u atletici. Bio sam 17 puta reprezentativac i prvak Jugoslavije na 5.000 metara. Ceo život sam u sportu, jednostavno to je deo mene. U sport se ne ulazi i izlazi. Ili si u njemu ili nisi. Ko se odjednom pojavi, isto tako i nestane. Kao dete sam 1978. došao u Vojvodinu i bio jedan od najboljih igrača u polaznim generacijama. Bila su druga vremena, sticajem okolnosti prestao sam da treniram i posvetio se atletici. Osećam sebe kao deo sveta Vojvodine.













